b'\n_START_ARTICLE_\nGabriel in Mihael\n_START_SECTION_\n1. dejanje\n_START_PARAGRAPH_\nMati \xc4\x8daka na vrnitev sinov, obuja spomine na njuno otro\xc5\xa1tvo, zapira o\xc4\x8di pred stvarnostjo in pestuje lepe misli o tem, da smo vsi Slovenci, zdaj, ko je vojne konec. Za Anico so to iluzije, vsi so zaznamovani, v no\xc4\x8deh pobija Rde\xc4\x8da roka, boji se \xc5\xa1e posebej Turka, ki je \xc5\xbee od nekdaj gledal za njo. Ve, da za mater in njo ni sre\xc4\x8de od trenutka, ko sta si brata z oro\xc5\xbejem v roki stopila nasproti. Konca ni oz. konec je sveta, vsi, ki moramo \xc5\xa1e \xc5\xbeiveti v njem, smo napol mrtvi, obsojeni na izgubo._NEWLINE_\xc5\xbdenske, polne sovra\xc5\xa1tva in sladostrastne \xc5\xbeelje po lin\xc4\x8du, prosta\xc5\xa1ko \xc5\xbealijo Anico. Pride Turk in jih oblastno raz\xc5\xbeene. V pogovoru z Anico pride na dan njegova zavist, zagrenjenost, sovra\xc5\xa1tvo, \xc5\xa1e toliko ve\xc4\x8dje, ker je zdaj zaradi rane impotenten. Njegova ljubica je postala smrt, ob klanju spro\xc5\xa1\xc4\x8da spolno slo. Anici pove, da bo Jelka rezal, \xc4\x8de se vrne. Anica zgro\xc5\xbeena zbe\xc5\xbei pred njim kakor pred po\xc5\xa1astjo.\n_START_SECTION_\n2. dejanje\n_START_PARAGRAPH_\n\xc5\xbdenski od te\xc5\xbekih misli ne moreta spati. Zasli\xc5\xa1ita Jelka, ki se privle\xc4\x8de na doma\xc4\x8di prag pol mrtev pol blazen; kot vrnjenega domobranca so ga vrgli v brezno, kamor so zmetali \xc5\xbeive in mrtve. \xc5\xbdenski ga zvle\xc4\x8deta v hi\xc5\xa1o, ga umivata in urejata. Mati se obna\xc5\xa1a, kot da se dogaja vstajenje, kot po navadi no\xc4\x8de razumeti realnosti, sin ji je samo sin._NEWLINE_Vrne se tudi Elko. Ob pogledu na brata se vzbudijo stara nasprotstva in strasti, vmes pose\xc5\xbee Anica, ki Jelka brani, saj je on povsem nemo\xc4\x8den, le blebeta, da je Stalin Kristus in Kristus Stalin. Elko brata ne more soditi sam, ho\xc4\x8de, da gresta pred ljudstvo, naj ju oba sodi po pravi\xc4\x8dnih zakonih. Jelka zagrabi panika, saj je pravi\xc4\x8dnost sam skusil na svoji ko\xc5\xbei, pograbi Elkovo brzostrelko in brata ustreli. Da bi re\xc5\xa1ila vsaj enega od bratov, hiti Anica preobla\xc4\x8dit Jelka v Elka, podobna sta si kot jajce jajcu, nih\xc4\x8de ju ne bo razlo\xc4\x8dil. Elko spozna njeno namero, nanjo umirajo\xc4\x8d pristane, Turku in njegovim, ki spra\xc5\xa1ujejo, \xc4\x8de potrebuje pomo\xc4\x8d, odgovori, da bo stvar uredil sam. Preoble\xc4\x8deni Jelko se poka\xc5\xbee ljudem z zvito-zmedenim vzklikom: \xc5\xbdivel Stalin! Ljudje mislijo, da se mu je zme\xc5\xa1alo, ko je obra\xc4\x8dunal z bratom, odpeljejo ga v azil, nad umirajo\xc4\x8dim Elkom pa iz\xc5\xbeivijo vso svojo slo po krvi.\n_START_SECTION_\n3. dejanje\n_START_PARAGRAPH_\nMati in Anica v gozdu i\xc5\xa1\xc4\x8deta Elkov grob, najdevata nove in nove mrli\xc4\x8de. Turk in njegovi ju sledijo. Ker se bojijo, da bosta razkrili njihovo po\xc4\x8detje, sklenejo, da ju ubijejo; od nenehnega klanja so utrujeni in razkrojeni, radi bi \xc5\xbeiveli doma in v miru. Za likvidacijo je dolo\xc4\x8den Turk, a on tega ne more, Anica mu je preblizu. Zato vsa tolpa vdre v hi\xc5\xa1o, da bi klanje opravila skupaj. Zadnji se opote\xc4\x8de iz hi\xc5\xa1e Turk, ki je bil Anico prej \xc5\xa1e posilil; skrajno vzburjenje mu je vrnilo mo\xc5\xa1kost.'